**Predkladacia správa**

Podľa ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a podľa článku 31 Legislatívnych pravidiel vlády Slovenskej republiky Ministerstvo zdravotníctva Slovenskej republiky (ďalej len „ministerstvo zdravotníctva“) predkladá na rokovanie Legislatívnej rady vlády Slovenskej republiky „Návrh poslanca Národnej rady Slovenskej republiky Vladimíra Baláža na vydanie zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (tlač 244)“.

**Všeobecne**

Cieľom návrhu zákona je efektívnejšie riadenie peňažných tokov v rámci verejného zdravotného poistenia a zmierniť jednorazový finančný úbytok zdrojov na začiatku kalendárneho roka.

Výplata príspevkov 4 inštitúciám, Úradu pre dohľad nad zdravotnou starostlivosťou, Operačným strediskám tiesňového volania záchrannej zdravotnej služby, Národnému centru zdravotníckych informácií a Národnému inštitútu pre hodnotu a technológie v zdravotníctve, v rovnakom termíne v mesiaci január kalendárneho roka v plnej výške ročných príspevkov predstavuje pre zdravotné poisťovne vysoký jednorazový finančný výdavok a úbytok zdrojov hneď na začiatku kalendárneho roka.

Financovanie celého sektora verejného zdravotného poistenia je priebežné, ako napr. výber poistného od ekonomicky aktívnych obyvateľov, či výplata platieb za poistencov štátu. Máme za to, že platenie príspevkov v štvrťročných splátkach prispeje k efektívnejšiemu riadeniu peňažných tokov v rámci verejného zdravotného poistenia.

V roku 2023 rástli výdavky na zdravotnú starostlivosť významne nad rámec očakávania vzhľadom na mimoriadne zvyšovanie platov ako aj dofinancovanie v roku 2023, čo sa premieta do výpočtu príspevkov v roku 2025. V roku 2022 bol novelizovaný zákon č. 581/2004 Z. z. (zákonom č. 518/2022 Z. z.) a navrhnuté príspevky na činnosť Operačného strediska záchrannej zdravotnej služby SR, Národného centra zdravotníckych informácií a Úradu pre dohľad nad zdravotnou starostlivosťou boli nastavené na očakávané príjmy verejného zdravotného poistenia o 1 mld. EUR vyššie. Navrhlo sa zníženie výšky percentuálnej sadzby príspevkov na činnosť Operačných stredísk tiesňového volania záchrannej zdravotnej služby, Národného centra zdravotníckych informácií a Úradu pre dohľad nad zdravotnou starostlivosťou v rámci balíčka na konsolidáciu verejných financií v tlači 97, avšak tento krok mal byť až s účinnosťou od rok 2025.

Príspevky na rok 2024 sa podľa zákona počítajú z rozhodnutia o ročnom prerozdeľovaní poistného za kalendárny rok 2022 zo sumy „Celková suma z ročného prerozdeľovania, na ktorú má zdravotná poisťovňa nárok po ročnom prerozdeľovaní“. Preto sa navrhuje v súlade so schváleným rozpočtom na rok 2024 povinnosť pre zdravotné poisťovne vyplatiť v roku 2024 doplatok k už vyplatenej sume.

Predkladaný návrh zákona nemá vplyv na rozpočet verejnej správy, podnikateľské prostredie, nemá sociálne vplyvy, nemá vplyvy na informatizáciu spoločnosti ani vplyvy na životné prostredie. Návrh zákona taktiež nemá vplyv na služby verejnej správy pre občana ani na manželstvo, rodičovstvo a rodinu.

**Vyhodnotenie pripomienkového konania**

Návrh poslanca Národnej rady Slovenskej republiky Vladimíra Baláža na vydanie zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov (tlač 244) bol predložený v súlade s Legislatívnymi pravidlami vlády SR na medzirezortné pripomienkové konanie v lehote od 13. mája 2024 do 21. mája 2021. V rámci medzirezortného pripomienkového konania boli predložené dve obyčajné pripomienky. V rámci obyčajnej pripomienky Generálna prokuratúra SR vyjadrila súhlasné stanovisko s predloženým stanoviskom ministerstva zdravotníctva, druhú pripomienku predložila zdravotná poisťovňa Dôvera, ktorou vyjadrila svoj názor na predložený poslanecký návrh.

**Stanovisko**

Ministerstvo zdravotníctva Slovenskej republiky neuplatňuje k poslaneckému návrhu zákona žiadne pripomienky a v celom rozsahu s ním súhlasí.“

**Záver**

Na základe vyššie uvedenéhoMinisterstvo zdravotníctva Slovenskej republiky odporúča vláde Slovenskej republiky vysloviť súhlas s predloženým návrhom poslanca Národnej rady Slovenskej republiky Vladimíra Baláža na vydanie zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov.